FI Euroopan unionin virallinen lehti L 38/17

KOMISSION ASETUS (EY) N:o 217/2006,

annettu 8 päivänä helmikuuta 2006,

neuvoston direktiivien 66/401/ETY, 66/402/ETY, 2002/54/EY, 2002/55/EY ja 2002/57/EY soveltamista koskevista säännöistä siementen, jotka eivät täytä vähimmäisitävyyden vaatimuksia, kaupan pitämiseen jäsenvaltioiden myöntämien väliaikaisten lupien osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rehukasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/401/ETY (1) ja erityisesti sen 17 artiklan 3 kohdan,

ottaa huomioon viljakasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/402/ETY (2) ja erityisesti sen 17 artiklan 3 kohdan,

ottaa huomioon juurikkaiden siementen pitämisestä kaupan 13 päivänä kesäkuuta 2002 annetun neuvoston direktiivin 2002/54/EY (3) ja erityisesti sen 24 artiklan 3 kohdan,

ottaa huomioon vihannesten siementen pitämisestä kaupan 13 päivänä kesäkuuta 2002 annetun neuvoston direktiivin 2002/55/EY (4) ja erityisesti sen 38 artiklan 3 kohdan,

ottaa huomioon öljy- ja kuitukasvien siementen pitämisestä kaupan 13 päivänä kesäkuuta 2002 annetun neuvoston direktiivin 2002/57/EY (5) ja erityisesti sen 21 artiklan 3 kohdan,

sekä katsoo seuraavaa:

(1) Direktiivien 66/401/ETY, 66/402/ETY, 2002/54/EY, 2002/55/EY ja 2002/57/EY mukaan siemeniä voidaan pitää kaupan ainoastaan, kun niiden vähimmäisitävyyttä koskevat vaatimukset täyttyvät, tai jos itävyysvaatimukset täyttäviä siemeniä ei ole riittävää määrää saatavilla, komissio on määräaikaisesti sallinut sellaisten siementen säädettyjen enimmäismäärien kaupan pitämisen, jotka eivät täytä kyseisissä direktiiveissä vahvistettuja vaatimuksia vähimmäisitävyyden osalta.

(2) Nykyinen lupien myöntämismenettely on liian hidas.

(3) Jotta lupamenettelyä voidaan yksinkertaistaa ja nopeuttaa sekä samalla varmistaa, että komissiolla ja jäsenvaltioilla on kaikki hakemuksen arvioimiseksi ja siihen vastaamiseksi tarvittavat tiedot, on aiheellista ottaa käyttöön komission ja jäsenvaltioiden välinen kuulemismenettely.

(4) Tässä asetuksessa säädetyt toimenpiteet ovat maataloudessa, puutarhanviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

1. Tässä asetuksessa vahvistetaan säännöt, joita sovelletaan jäsenvaltioiden pyyntöihin sallia sellaisten siementen pitäminen kaupan, jotka eivät täytä seuraavissa säännöksissä vahvistettuja vaatimuksia vähimmäisitävyyden osalta:

a) direktiivin 66/401/ETY 17 artiklan 1 kohta;

b) direktiivin 66/402/ETY 17 artiklan 1 kohta;

c) direktiivin 2002/54/EY 24 artiklan 1 kohta;

d) direktiivin 2002/55/EY 38 artiklan 1 kohta; ja

e) direktiivin 2002/57/EY 21 artiklan 1 kohta.

2. Tätä asetusta ei sovelleta 1 kohdassa tarkoitetuissa direktiiveissä määriteltyjen ”perussiementen” kaupan pitämiseen.

2 artikla

1. Jäsenvaltio, jolla on toimitusvaikeuksia ja joka haluaa väliaikaisesti sallia sellaisten siementen kaupan pitämisen, jotka eivät täytä vaatimuksia vähimmäisitävyyden osalta (jäljempänä ”pyynnön esittävä jäsenvaltio”), on toimitettava komissiolle pyyntö, joka sisältää 3 artiklassa tarkoitetut tiedot. Pyynnön esittävän jäsenvaltion on samanaikaisesti ilmoitettava asiasta muille jäsenvaltioille. Jokaisen jäsenvaltion on nimettävä yhteyspisteet.

2. Muut jäsenvaltiot voivat ilmoittaa komissiolle ja pyynnön esittävälle jäsenvaltiolle 15 päivän kuluessa 1 kohdassa säädetystä ilmoituksesta

a) saatavilla olevia siemeniä koskevan tarjouksensa, jonka ansiosta voidaan ratkaista väliaikaiset toimitusvaikeudet; tai

b) kielteisen kantansa sellaisten siementen kaupan pitämiseen, jotka eivät täytä 1 artiklan 1 kohdassa tarkoitetuissa direktiiveissä säädettyjä vaatimuksia.

3. Siemeniä, jotka eivät täytä 1 artiklan 1 kohdassa tarkoitettujen direktiivien vaatimuksia, voidaan pitää kaupan kaikkialla yhteisössä enintään määrä, jonka pyynnön esittävän jäsenvaltion pyyntö kattaa, jos pyynnön esittävälle jäsenvaltiolle tai pyynnön esittäville jäsenvaltioille ja komissiolle ei ilmoiteta tarjouksesta tai kielteisestä kannasta 2 kohdassa tarkoitetussa määräajassa tai jos tarjouksia esitetään mutta pyynnön esittävä jäsenvaltio ja tarjouksen esittävä(t) jäsenvaltio(t) voivat sopia, että tarjoukset eivät ole soveltuvia, jollei komissio ole samassa määräajassa ilmoittanut pyynnön esittävälle jäsenvaltiolle katsovansa, että pyyntö ei ole perusteltu.

Komissio ilmoittaa jäsenvaltioiden nimeämille yhteyspisteille ja julkaisee verkkosivustossaan edellytykset, joiden mukaisesti kaupan pitämiseen annetaan lupa, sekä luvan kattaman määrän.

4. Jos 3 kohdan vaatimuksia ei voida täyttää tai jos komissio katsoo, että pyyntö ei ole perusteltu, komissio ilmoittaa asiasta jäsenvaltioiden nimeämille yhteyspisteille.

Asia saatetaan maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean käsiteltäväksi, ja aiheellisissa tapauksissa annetaan viipymättä pyynnön hyväksymis- tai hylkäämispäätös 1 artiklan 1 kohdassa tarkoitetuissa säännöksissä tarkoitettua menettelyä noudattaen.

3 artikla

Edellä olevan 2 artiklan 1 kohdan mukaisesti on annettava seuraavat tiedot:

a) lajit ja lajikkeet ja etenkin niiden viljelyä ja käyttöä koskevat ominaisuudet;

b) odotettavissa oleva vähimmäisitävyys;

c) määrät, joita pyyntö koskee;

d) pyynnön perusteluja tukevat asiakirjat;

e) esitetty kaupan pitämisen määräpaikka sekä pyynnön esittävän jäsenvaltion alueet, joilla on siementen toimitusvaikeuksia;

f) ajanjakso, jolle luvan soveltamista haetaan.

4 artikla

Siementen virallisessa etiketissä on ilmoitettava, että kyseiset siemenet kuuluvat luokkaan, joka täyttää vähemmän tiukat vaatimukset kuin ne, jotka vahvistetaan 1 artiklan 1 kohdassa tarkoitetuissa direktiiveissä, ja siinä on annettava yksityiskohtaiset tiedot siementen vähimmäisitävyydestä, sanotun kuitenkaan rajoittamatta siementen merkitsemistä kyseisissä direktiiveissä säädettyjen vaatimusten mukaisesti.

5 artikla

1. Tässä asetuksessa vahvistettujen edellytysten täyttyessä jäsenvaltioiden on sallittava toimittajien pitää kaupan siemeniä, joille on myönnetty lupa 3 artiklan mukaisesti. Jäsenvaltiot voivat vaatia toimittajia hakemaan lupaa ennakkoon, ja lupa voidaan evätä seuraavin perustein:

a) on riittävä syy epäillä, ettei toimittaja pysty saattamaan markkinoille sitä määrää siemeniä, jota varten se on hakenut lupaa; tai

b) kokonaismäärä, jolle toimittaja hakee lupaa poikkeuksen nojalla, käytettäisiin 2 artiklan mukaisesti yhteisöä varten myönnetyn luvan kattamaan enimmäismäärään asti.

2. Pyynnön esittävän jäsenvaltion on koordinoitava muiden jäsenvaltioiden toimia sen varmistamiseksi, että luvan kattama kokonaismäärä ei ylity.

3. Jäsenvaltioiden on annettava toisilleen tämän asetuksen soveltamiseksi tarvittavaa hallinnollista apua. Niiden on ilmoitettava komissiolle ja muille jäsenvaltioille 2 artiklan 1 kohdassa tarkoitettujen yhteyspisteiden tiedot kuukauden kuluessa tämän asetuksen voimaantulosta.

6 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä helmikuuta 2006. Komission puolesta Markos KYPRIANOU Komission jäsen

(1) EYVL 125, 11.7.1966, s. 2298/66. Direktiivi sellaisena kuin se on viimeksi muutettuna direktiivillä 2004/117/EY (EUVL L 14, 18.1.2005, s. 18).

(2) EYVL 125, 11.7.1966, s. 2309/66. Direktiivi sellaisena kuin se on viimeksi muutettuna direktiivillä 2004/117/EY.

(3) EYVL L 193, 20.7.2002, s. 12. Direktiivi sellaisena kuin se on viimeksi muutettuna direktiivillä 2004/117/EY.

(4) EYVL L 193, 20.7.2002, s. 33. Direktiivi sellaisena kuin se on viimeksi muutettuna direktiivillä 2004/117/EY.

(5) EYVL L 193, 20.7.2002, s. 74. Direktiivi sellaisena kuin se on viimeksi muutettuna direktiivillä 2004/117/EY.